Knapt er Emil Larsen vendt tilbage til Danmark, før hans knæ igen er i fokus.

I søndags kunne Lyngby fortælle, at de havde hentet den teknisk dygtige kantspiller hjem efter et mislykket ophold i USA, men hvad de ikke fortalte var, at de først fik fingrene i ham, efter at han var blevet droppet i FC Nordsjælland. BT kan således afsløre, at et lægetjek i FC Nordsjælland havde sået så stor tvivl om holdbarheden af det knæ, han i 2010 kom alvorligt til skade med, da han sprængte knæskalssenen, at de ikke ønskede at tegne kontrakt med ham.

Over for BT bekræfter Emil Larsen, at han har fået undersøgt sit knæ, men ønsker ikke at gå i detaljer om lægetjekket.

»Det er helt korrekt, at jeg har fået vurderet mit knæ i forbindelse med en kontraktforhandling. Hver gang en læge kigger på mit knæ, vil det være til debat. Det har jeg oplevet før, og det vil jeg nok opleve igen. Jeg er bare utroligt glad for at være kommet tilbage til Danmark og Lyngby Boldklub,« siger Emil Larsen.

Når Emil Larsens knæ er særligt interessant, er det, fordi han i 2013 dumpede et lægetjek i Brøndby, hvor læge Eilif Larsen vurderede, at hans knæ var for skrøbelig til, at Brøndbys investering var langtidssikker, selvom speciallæge i kirurgi ved Odense Universitetshospital Uffe Jørgensen havde sagt god for hans knæ. Efterfølgende undersøgte Uffe Jørgensen knæet igen og konstaterede, at Emil Larsen ingen problemer havde, men i Nordsjælland var de altså lige så bekymrede som Eilif Larsen i Brøndby havde været.

I Lyngby undersøgte klublæge Bjarne S. Pedersen, der selv var helt tæt på begivenhederne, da Emil Larsen i 2010 pådrog sig skaden i forbindelse med en træningskamp for netop Lyngby, og han var positiv, da han forleden kiggede på knæet igen:

»Jeg har skrevet under på, at jeg ikke må udtale mig, for det gør man som læge. Men jeg vil godt sige, at jeg ingen betænkeligheder har ved Emil Larsens knæ,« siger Bjarne S. Pedersen til BT, og selv hvis han skulle have haft indvendinger, havde Lyngby-træner David Nielsen insisteret på at få Emil Larsen på holdet:

»Vi er fuldstændig ligeglade (om han blev dumpet i FC Nordsjælland, red.). Bjarne kender Emils knæ bedre end nogen anden, og både jeg og vores stab kender alt til Emil og hans knæ. Da vi fik mulighed for at skrive under med Emil, var det en no-brainer. Jeg vil næsten gå så langt som til at sige, at jeg ville have forsøgt at få presset den handel igennem, uanset om en læge så skulle have dumpet ham til et lægetjek. Det er en unik mulighed for os som oprykker at få tilknyttet en spiller med Emils kvalitet, og jeg har absolut ingen betænkeligheder,« siger David Nielsen.

BT har forsøgt at få en forklaring på, hvad det var, FC Nordsjælland frygtede ved Emil Larsens knæ, men klubben ønsker ikke at medvirke i artiklen.

»Uanset at andre udtaler sig om Emil Larsen, så holder jeg mig fra det. Jeg har ingen kommentarer,« siger sportschef i FC Nordsjælland, Carsten V. Jensen.